Groep stenig man wat glo meisie met mes steek | Netwerk24
Deur André Damons 24 November 2017 16:33
Dit is die tweede voorval vandeesmaand in dié provinsie waar mense die reg in eie hande neem en mense wat van 'n misdaad verdink word, aanval.
Sowat 'n week gelede het 'n groep mense 'n tradisionele geneesheer in Intabazwe, Harrismith, aangeval en aan die brand probeer steek omdat hulle haar verdink het dat sy 'n sewejarige meisie ontvoer en vermoor het.
Die mense het ook twee polisievoertuie omgekeer en aan die brand gesteek.
Nege mense is vir dié voorval in hegtenis geneem en het reeds Dinsdag in die hof verskyn.
Sibongile Ngubeni (50), Zanele Mazibuko (42), Kgethang Mosela (31), Nhlanhla Dladla (24), Sizakele Memela (23), Maletsatsi Moloi (38), Nonhlanhla Kumbi, Sibongeni Tshabalala (25) en Doctor Fani Mokoena (31) het op aanklagte van ontvoering, openbare geweld, brandstigting en poging tot moord in die hof verskyn. Hulle verhoor is tot Maandag uitgestel wanneer hulle om borgtog sal aansoek doen.
Lt.genl. Lebeoana Tsumane, Vrystaatse polisiehoof, het die jongste voorval ten sterkte veroordeel en gesê mense wat die provinsie in 'n wettelose samelewing verander, kan nie verskoon word nie.
Tsumane sê hy het 'n span kundiges aangestel om die meisie van Intabazwe se moord te ondersoek en hulle volg leidrade op om te verseker die oortreders word aangekeer.
In die jongste voorval het inwoners van Phokeng, Thabong, Donderdag Tefo Moses Lereka (31) aangerand en hom gestenig omdat hy na bewering sy vriendin verskeie kere met 'n mes gesteek het.
Kol. Thandi Mbambo, provinsiale polisiewoordvoerder, sê Lereka en sy vriendin was in 'n stryery betrokke wat tot die messtekery gelei het.